Gastehuis gaan ­kusdorp ophelder - Business - Erongo
Wednesday, October 28th, 2020 19:37:33
Twaalf jaar ná Bernie Volkmann 'n erf met 'n seeuitsig gekoop het, is die bou van 'n gastehuis nou aan die gang.
Bernie Volkmann; Eienaar; "Die idee is dat die huisies se kleur die oog moet vang."
Bernie Volkmann se nuwe gastehuis op Swakopmund. Foto Otis Finck
'n Welkome en kleurvolle ­verandering kom vir Swakopmund se silhoeët - en dít te danke aan Bernie Volkmann se nuwe gastehuis.
Volkmann sê die idee om 'n gastehuis op sy eiendom in Strandstraat op te rig spook al by hom vandat hy dit in 2008 gekoop het. Hoewel die idee altyd in sy agterkop was, het hy vir homself gesê hy sou daaraan aandag skenk wanneer hy tyd het omdat hy dit graag op sy eie wou doen.
En nou is die tyd uiteindelik reg.
Die gebou se argitektuur herinner aan Engelse vakansiehuisies en word teen 'n geskatte N$10 miljoen opgerig.
Volkmann sê hy poog om met die gastehuis 'n bietjie kleur aan Swakopmund se bestaande silhoeët te verskaf.
"Die gastehuis se argitektuur is ietwat jolig met die verskillende ­huisies in verskeie kleure. Die idee is dat die huisies se kleur die oog vang. Dit is hoekom die grondvloer, wat een eenheid is, redelik effekleurig is van buite. Ek wil hê dit moet soos verskeie losstaande huisies lyk en daarom het elke huisie ook sy eie dak. Indien ons alles onder een dak gehou het, sou dit soos een groot gebou lyk," sê Volkmann.
Die 12 jaar se wag is volgens hom 'n bedekte seën.
"In die tyd het die boubeperkings, met betrekking tot hoogtebeper­kings verander en daarom het ek nou meer kreatiewe spasie gehad om in te werk wat die argitektuur betref."
Ongelukkig kon selfs die kleur­volle gastehuisies nie die impak van die Covid-19-pandemie vryspring nie, sê Volkmann.
"Ons het die toestemming om die gastehuis te bou die dag ontvang wat die eerste inperking aangekondig is en daarom het ons die bouproses uitgerek. Ons planne nou is om die 'dop' te voltooi en dan die binnekant in stadiums te voltooi."
Volkmann sê hy is deeglik bewus dat die toerismebedryf nie gou weer op die been sal wees nie. "Ons verwag dat toerisme eers weer volgende jaar sal optel, en selfs dan sal ons baie stadig op dreef kom."